اہل دل اور بھی ہیں، اہل وفا اور بھی ہیں، ساحر لدھیانوی غزلیں
اہل دل اور بھی ہیں اہل وفا اور بھی ہیں 
ایک ہم ہی نہیں دنیا سے خفا اور بھی ہیں 
ہم پہ ہی ختم نہیں مسلک شوریدہ سری 
چاک دل اور بھی ہیں چاک قبا اور بھی ہیں 
کیا ہوا گر مرے یاروں کی زبانیں چپ ہیں 
میرے شاہد مرے یاروں کے سوا اور بھی ہیں 
سر سلامت ہے تو کیا سنگ ملامت کی کمی 
جان باقی ہے تو پیکان قضا اور بھی ہیں 
منصف شہر کی وحدت پہ نہ حرف آ جائے 
لوگ کہتے ہیں کہ ارباب جفا اور بھی ہیں